NEX-EA-BYD กอดคอวิ่ง! มั่นใจ Q4 โตแกร่ง ขานรับ “ขสมก.” เดินหน้านำ “อีวีบัส” ใช้แทนรถเมล์
NEX-EA-BYD กอดคอวิ่ง! โบรกแนะเก็งกำไร คาดไตรมาส 4/65 โตแกร่ง ขานรับ "ขสมก." เดินหน้านำ "อีวีบัส" บริการใช้แทนรถเมล์รูปแบบเดิม
NEX-EA-BYD กอดคอวิ่ง! โบรกแนะเก็งกำไร คาดไตรมาส 4/65 โตแกร่ง ขานรับ "ขสมก." เดินหน้านำ "อีวีบัส" บริการใช้แทนรถเมล์รูปแบบเดิม
13 ก.ย. 2565

ผู้สื่อข่าวรายงานว่า วันนี้ (13 ก.ย. 65) ราคาหุ้นในกลุ่มรถอีวีปรับตัวขึ้นต่อเนื่อง ล่าสุด ณ เวลา 11:22 น. นำโดย บริษัทหลักทรัพย์ บียอนด์ จำกัด (มหาชน) หรือ BYD อยู่ที่ระดับ 13.90 บาท บวก 1.20 บาท หรือ 9.45% สูงสุดที่ระดับ 14.00 บาท ต่ำสุดที่ระดับ 12.70 บาท ด้วยมูลค่าการซื้อขาย 744.06 ล้านบาท
ราคาหุ้น บริษัท พลังงานบริสุทธิ์ จำกัด (มหาชน) หรือ EA อยู่ที่ระดับ 91.00 บาท บวก 3.25 บาท หรือ 3.70% สูงสุดที่ระดับ 91.25 บาท ต่ำสุดที่ระดับ 88.25 บาท ด้วยมูลค่าการซื้อขาย 1.46 พันล้านบาท
ราคาหุ้น บริษัท เน็กซ์ พอยท์ จำกัด (มหาชน) หรือ NEX อยู่ที่ระดับ 19.30 บาท บวก 0.60 บาท หรือ 3.21% สูงสุดที่ระดับ 19.30 บาท ต่ำสุดที่ระดับ 18.90 บาท ด้วยมูลค่าการซื้อขาย 258.05 ล้านบาท
โดยราคาหุ้นในกลุ่มรถอีวีปรับตัวขึ้นต่อเนื่อง หลังมีการรายงานข่าวจาก องค์การขนส่งมวงชนกรุงเทพ (ขสมก.) ว่าขณะนี้ยังคงเดินหน้านำรถ EV Bus มาให้บริการแทนรถเมล์รูปแบบเดิมโดย BYD เป็นผู้บริหารสัมปทานรถเมล์ EV
ขณะที่ บริษัทหลักทรัพย์ อาร์เอชบี (ประเทศไทย) จำกัด (มหาชน) ระบุในบทวิเคราะห์ ว่าแนะเก็งกำไร EA, NEX, BYD ที่จะขยายตัวดีตั้งแต่ไตรมาส 4/65 เป็นต้นไป
นอกจากนี้ นายคณิสสร์ ศรีวชิระประภา ประธานคณะกรรมการบริหาร และประธานเจ้าหน้าที่บริหาร NEX เปิดเผยถึงแนวโน้มการดำเนินงานในปี 65 ว่าจะมีรายได้ประมาณ 8,000 ล้านบาท  ซึ่งจะสามารถล้างขาดทุนสะสมที่มีอยู่ 400 ล้านบาทได้หมด และในปี 66 จะมีรายได้เติบโตกว่า 100% เป็นผลมาจากรายได้จาก บริษัท แอ๊บโซลูท แอสเซมบลี จำกัด ซึ่งเป็นบริษัทร่วมทุนระหว่าง NEX กับ EA และเป็นโรงงานผลิตยานยนต์ไฟฟ้า กำลังการผลิต 9,000 คันต่อปี
โดยปี 65 มียอดคำสั่งซื้อรถโดยสาร EV จำนวน 3,195 คัน และมีแผนส่งมอบรถโดยสารให้แก่ บริษัท ไทย สมายล์ บัส จำกัด ผู้รับสัมปทานเดินรถองค์การขนส่งมวลชนกรุงเทพ (ขสมก.) 77 เส้นทาง รวม 1,250 คัน ส่วนที่เหลืออีก 1,945 คัน จะทยอยส่งมอบให้ลูกค้าครบทั้งหมดในปี 2566 โดยในปี 2566 บริษัทตั้งเป้ามีคำสั่งซื้อรถโดยสาร EV และรถบรรทุก EV รวม 15,000 คัน ซึ่งปัจจุบันมีรถเชิงพาณิชย์จดทะเบียนในประเทศไทยถึง 1.3 ล้านคัน ถือเป็นตลาดที่ใหญ่มาก ขณะที่มีผู้ผลิตรถเชิงพาณิช์ EV เพียงรายเดียวในไทย คือ บริษัท แอ๊บโซลูท แอสเซมบลี จำกัด จึงไม่มีคู่แข่งในตลาดและยังสามารถเติบโตได้อีกมาก